IN NOMINE sanctae et individuae Trinitatis, Patris, et Filii, et Spiritus Sancti. Quoniam exemplo precedentium, morti sua debita exsolvituros nos speramus, dignum valdeque in posterum nobis profuturum arbitramur, si de rebus nostris Deo servientibus largiendo, animabus illorum quantulumcumque subveniamus. Ego igitur Hugo*, dux Burgundiae, fratris mei Heinrici* morte turbatus et illius dulci solatio destitutus, ad animae ipsius salutem expetendam, sapientum tandem consilio animatus, utriusque mei hominis curam apposui. Igitur Deo sanctoque Benigno, Divionensis ecclesiae patrono, et monachis ibidem Deo servientibus, laude Mathildis*, uxoris meae, dono et concedo quicquid in Longovico vel in omnibus appenditiis ejus, in silvis scilicet et planis, in terris cultis et incultis, in pratis et pascuis, in aquis aquarumque decursibus, in ingressis et exitibus habebam, vel calumpniabar, aut calumpniari poteram, et tam de me quam de meis haeredibus vel servientibus liberum ac quietum in ecclesia sancti Benigni, coram populo, in presentia domni Joceranni*, Linguonensis episcopi, et Heinrici abbatis proclamo. In terra etiam monachorum, quae in Marcelengis sita est, omnes consuetudines et exactiones relaxo; molendinum etiam, quod prato, quod sub saxo, me nolente, monachi construxerant, sine aliqua calumpnia deinceps habendum concedo. In Divione vero, Warinum Wlferium, cum uxore et infantibus suis, ut sacristae ipsius ecclesiae devote serviant, et sub ejus potestate in perpetuum maneant, liberos ac quietos proclamo. Haec omnia domnus Jocerannus episcopus laudavit, confirmavit, et omnes in posterum, hujus rei calumpniatores maledicens, presente eodem duce, et multis utriusque sexus, nisi resipuerint et ad satisfactionem venerint, anathematis sententia conmultavit. Huic rei interfuerunt: Wilencus*, Linguonensis decanus; Walo*, prior Sancti Stephani; Arnaldus* decanus; Agano*, dapifer ducis; Raynerius* de Castellione; Girardus* de Castellione; Josbertus*, vicecomes Divionensis; Aymo* de Tylae Castro; Humbertus* et Theodericus*, milites de Faverniaco; Aymo*, Widricus* et Hugo*, fratres; Hugo*, praepositus Divionis; Oddo, filius Martini; Landaldus, filius Odonis; Evrardus* mareschalcus. De familia Sancti: Oddo, famulus abbatis; Wido*, filius Duranni* majoris; Milo, major de Longo Vico; Humbertus et Hugo, ventarii; Landaldus et Warinus, famuli; et alii plurimi.